TASCO พุ่งนิวไฮ เก็งงบฯไตรมาสแรกปีนี้ทุบสถิติ-รับผลดีโครงการครม.เพียบ
TASCO ณ เวลา 11.09 น.อยู่ที่ 122.00 บาท บวก 4.50 หรือ 3.83% มูลค่าการซื้อขาย 162.94 ล้านบาท โดยเปิดตลาดที่ 118.50 บาท ระหว่างวันราคามีการปรับตัวขึ้นแตะระดับสูงสุดที่ 123.50 บาทและย่อตัวแตะระดับต่ำสุดที่ 117.50 บาท ขณะที่ดัชนีหุ้นไทยโดยรวมลบ 0.04%
9 เม.ย. 2558

ผู้สื่อข่าวรายงานว่า ราคาหุ้นบริษัท ทิปโก้แอสฟัลท์ จำกัด (มหาชน) หรือ TASCO ณ เวลา 11.09 น.อยู่ที่ 122.00 บาท บวก 4.50 หรือ 3.83% มูลค่าการซื้อขาย 162.94 ล้านบาท โดยเปิดตลาดที่ 118.50 บาท ระหว่างวันราคามีการปรับตัวขึ้นแตะระดับสูงสุดที่ 123.50 บาทและย่อตัวแตะระดับต่ำสุดที่ 117.50 บาท ขณะที่ดัชนีหุ้นไทยโดยรวมลบ 0.04%

บล.ไอร่า ระบุในบทวิเคราะห์ (9 เม.ย.) ว่า ยังแนะ”เก็งกำไร”หุ้น TASCO ที่คาดได้รับประโยชน์จากงบประมาณโครงการซ่อมสร้างถนนของกระทรวงคมนาคม ประมาณ 34,000 ล้านบาท
บล.เคจีไอ ระบุในบทวิเคราะห์ (9 เม.ย.) ว่า TASCO* (เป้าพื้นฐาน 120 บาท) แนะนำ “ถือ” คาดงบไตรมาส 1/58 โตต่อเนื่อง รอขายล๊อกกำไรบริเวณเป้าพื้นฐาน 120 บาท
ด้านนายชัยวัฒน์ ศรีวรรณวัฒน์ กรรมการผู้จัดการ TASCO คาดว่ารายได้และกำไรในปี 58 จะทำสถิติสูงสุดอย่างต่อเนื่อง ภายใต้แผนงานที่ยังคงให้ความสำคัญกับการขยายตลาดส่งออกยางมะตอย และตลาดในประเทศมีแนวโน้มความต้องการใช้ยางมะตอยสูงขึ้นอย่างต่อเนื่อง หลังจากรัฐบาลหลายประเทศ
รวมทั้งประเทศไทยมีนโยบายลงทุนโครงสร้างพื้นฐาน ลงทุนในระบบขนส่ง (โลจิสติกส์) ภายในประเทศ เพื่อรองรับการขยายตัวทางเศรษฐกิจ ทำให้มีการสร้างและขยายถนนมากขึ้น โดยเฉพาะอินโดนีเซีย  อีกทั้งได้รับผลดีจากราคาน้ำมันอยู่ในระดับต่ำ
บริษัทคาดว่าสัดส่วนการขายในประเทศปีนี้จะเพิ่มขึ้นเป็น 30% และต่างประเทศ 70% จากปีก่อนมีสัดส่วนในประเทศ 20% ต่างประเทศ 80% เนื่องจากการขายในประเทศมีอัตรากำไร(มาร์จิ้น)สูงกว่าการส่งไปขายต่างประเทศ ซึ่งคาดว่าอัตรากำไรขั้นต้นเฉลี่ยในปีนี้จะสูงกว่าปี 57 ที่อยู่ในระดับ 4.4%